b'\n_START_ARTICLE_\nComuna Mogo\xc8\x99e\xc8\x99ti-Siret, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen partea de vest a jude\xc8\x9bului, pe malul drept al Siretului. Este str\xc4\x83b\xc4\x83tut\xc4\x83 de \xc8\x99oseaua jude\xc8\x9bean\xc4\x83 DJ208, care o leag\xc4\x83 spre sud de H\xc4\x83l\xc4\x83uce\xc8\x99ti, Mirce\xc8\x99ti \xc8\x99i \xc3\xaen jude\xc8\x9bul Neam\xc8\x9b de S\xc4\x83b\xc4\x83oani (unde se termin\xc4\x83 \xc3\xaen DN2), \xc8\x99i spre nord de Stolniceni-Pr\xc4\x83jescu, Pa\xc8\x99cani (unde se intersecteaz\xc4\x83 cu DN28A), Valea Seac\xc4\x83, Lespezi, \xc8\x99i mai departe \xc3\xaen jude\xc8\x9bul Suceava la Dolhasca, Dolhe\xc8\x99ti, Preute\xc8\x99ti \xc8\x99i F\xc4\x83lticeni (unde se termin\xc4\x83 tot \xc3\xaen DN2). Este str\xc4\x83b\xc4\x83tut\xc4\x83 \xc8\x99i de calea ferat\xc4\x83 Roman-Suceava, pe care este deservit\xc4\x83 de halta de c\xc4\x83l\xc4\x83tori Mogo\xc8\x99e\xc8\x99ti \xc8\x99i de sta\xc8\x9bia Muncelu._NEWLINE_Ocup\xc4\x83 o parte din terasa inferioar\xc4\x83 precum \xc8\x99i din terasa superioar\xc4\x83 a r\xc3\xa2ului Siret, prin a\xc8\x99ezarea satului Mogo\xc8\x99e\xc8\x99ti-Siret \xc8\x99i ajunge la cota cea mai \xc3\xaenalt\xc4\x83 de 320 m fa\xc8\x9b\xc4\x83 de nivelul M\xc4\x83rii Negre \xc3\xaen satul Muncelu de Sus._NEWLINE_La est se m\xc4\x83rgine\xc8\x99te cu comuna Alexandru Ioan Cuza, la sud comuna H\xc4\x83l\xc4\x83uce\xc8\x99ti, jude\xc8\x9bul Ia\xc8\x99i \xc8\x99i Nisipore\xc8\x99ti jude\xc8\x9bul Neam\xc8\x9b, la vest comuna Tupila\xc8\x9bi (Hanul Ancu\xc8\x9bei) jude\xc8\x9bul Neam\xc8\x9b, de care o desparte drumul European E85 (Bucure\xc8\x99ti-Suceava) iar la nord comunele Miroslove\xc8\x99ti, satul Ciohorani \xc8\x99i Stolniceni Pr\xc4\x83jescu (satul Cozme\xc8\x99ti) ambele jude\xc8\x9bul Ia\xc8\x99i._NEWLINE_Comuna Mogo\xc8\x99e\xc8\x99ti-Siret se compune din urm\xc4\x83toarele trei sate: Mogo\xc8\x99e\xc8\x99ti-Siret, Tudor Vladimirescu \xc8\x99i Muncelu de Sus sun desp\xc4\x83r\xc8\x9bite doar de unele uli\xc8\x9be, ne mai fiind distan\xc8\x9ba nelocuit\xc4\x83 \xc3\xaentre ele. Muncelu de Sus este a\xc8\x99ezat la doar 4\xc2\xa0km de centrul de comun\xc4\x83 \xc8\x99i se \xc3\xaemparte \xc3\xaen trei sectoare: Vale, Deal \xc8\x99i Vie._NEWLINE_Relieful comunei este colinar ca form\xc4\x83 \xc8\x99i \xc3\xaenf\xc4\x83\xc8\x9bi\xc8\x99are, av\xc3\xa2nd varia\xc8\x9bii de la lunc\xc4\x83-Lunca Siretului-p\xc3\xa2n\xc4\x83 la podi\xc8\x99 partea cea mai \xc3\xaenalt\xc4\x83 \xc3\xaen centrul satului Muncelu de Sus (320 m) - precum \xc8\x99i cu cele dou\xc4\x83 terase ale Siretului, aproape de acela\xc8\x99i nivel cu lunca \xc8\x99i care este inundabil\xc4\x83, iar a doua este mai \xc3\xaenalt\xc4\x83 pe unde trece \xc8\x99oseaua jude\xc8\x9bean\xc4\x83 \xc8\x99i calea ferat\xc4\x83 Bucure\xc8\x99ti-Suceava._NEWLINE_Solul este brun-ro\xc8\x99cat spre cernoziom degradat, iar \xc3\xaen partea de c\xc4\x83tre r\xc3\xa2ul Siret \xc8\x99i peste r\xc3\xa2u este un sol aluvionar \xc3\xaen suprafa\xc8\x9ba de 331 Ha. Solurile acide \xc3\xaen diferite stadii de podzolire care ocup\xc4\x83 circa 45% din suprafa\xc8\x9ba total\xc4\x83 a terasamentului agricol, solurile heto-argiloase u\xc8\x99or degradabile care ocup\xc4\x83 37% din suprafa\xc8\x9ba agricol\xc4\x83 \xc8\x99i cernoziomul de lunc\xc4\x83 gleizat la baz\xc4\x83 lutos, luto-argilos pe depuneri aluvionare, cernoziomul de lunc\xc4\x83 slab aluvionat la suprafa\xc8\x9b\xc4\x83, gleizat la baza depunerii aluvionare grele situate \xc3\xaen partea central\xc4\x83 dintre r\xc3\xa2ul Siret \xc8\x99i mla\xc8\x99tin\xc4\x83.\n_START_SECTION_\nClima\n_START_PARAGRAPH_\nClima este temperat-continental\xc4\x83 cu influen\xc8\x9be asiatice mai mult evidente iarna. V\xc3\xa2nturile principale care bat pe teritoriul comunei sunt: criv\xc4\x83\xc8\x9bul, bate din direc\xc8\x9bia N-NE \xc3\xaen perioada iernii. V\xc3\xa2ntul de Sud-Vest un v\xc3\xa2nt cald care tope\xc8\x99te z\xc4\x83pezile \xc8\x99i B\xc4\x83lt\xc4\x83re\xc8\x9bul care sufl\xc4\x83 din direc\xc8\x9bia S-SE numai prim\xc4\x83vara.\n_START_SECTION_\nApele\n_START_PARAGRAPH_\nPrincipala ap\xc4\x83 care trece prin comun\xc4\x83 este r\xc3\xa2ul Siret de la Nord la Sud pe o distan\xc8\x9b\xc4\x83 de 4\xc2\xa0km. A fost folosit pentru iriga\xc8\x9bii. \xc3\x8en anii boga\xc8\x9bi \xc3\xaen precipita\xc8\x9bii revars\xc4\x83 inund\xc3\xa2nd circa 400-500 ha teren \xc8\x99i chiar locuin\xc8\x9bele din partea de jos a satului Mogo\xc8\x99e\xc8\x99ti.\n_START_SECTION_\nFlora\n_START_PARAGRAPH_\nVegeta\xc8\x9bia \xc3\xaen aparen\xc8\x9b\xc4\x83 o vegeta\xc8\x9bie de silvostep\xc4\x83 \xc3\xaen realitate vegeta\xc8\x9bia natural\xc4\x83 este o vegeta\xc8\x9bie foarte variat\xc4\x83 de cea de lunc\xc4\x83 p\xc3\xa2n\xc4\x83 la etajul fagului \xc8\x99i carpenului. Arborii sunt reprezenta\xc8\x9bi prin plop, salcie, arin apoi ulm \xc8\x99i \xc8\x99tejar, carpen \xc8\x99i fag, a mai fost plantat \xc8\x99i salc\xc3\xa2m, celelalte plante sunt reprezentate de stuf, papuris, pir etc.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Mogo\xc8\x99e\xc8\x99ti-Siret se ridic\xc4\x83 la 3.689 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.061\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,93%). Pentru 3,98% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (74,98%), dar exist\xc4\x83 \xc8\x99i minorit\xc4\x83\xc8\x9bi de romano-catolici (18,32%) \xc8\x99i ortodoc\xc8\x99i de rit vechi (1,3%). Pentru 4,15% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna purta denumirea de Mogo\xc8\x99e\xc8\x99ti, f\xc4\x83cea parte din plasa Moldova a jude\xc8\x9bului Roman \xc8\x99i era format\xc4\x83 din satele Mogo\xc8\x99e\xc8\x99ti \xc8\x99i Muncelu de Sus, av\xc3\xa2nd \xc3\xaen total 1797 de locuitori. \xc3\x8en comun\xc4\x83 func\xc8\x9bionau o \xc8\x99coal\xc4\x83 mixt\xc4\x83, dou\xc4\x83 biserici ortodoxe \xc8\x99i dou\xc4\x83 catolice. Anuarul Socec din 1925 consemneaz\xc4\x83 comuna \xc3\xaen aceea\xc8\x99i plas\xc4\x83, av\xc3\xa2nd 1996 de locuitori \xc3\xaen satele Mogo\xc8\x99e\xc8\x99ti, Muncelu de Sus \xc8\x99i Principesa Maria (sau Satu Nou)._NEWLINE_Imediat dup\xc4\x83 al Doilea R\xc4\x83zboi Mondial, regimul comunist a impus schimbarea numelui satului Principesa Maria \xc3\xaen Tudor Vladimirescu. \xc3\x8en 1950, comuna a fost transferat\xc4\x83 raionului Pa\xc8\x99cani din regiunea Ia\xc8\x99i. \xc3\x8en 1968, ea a trecut la jude\xc8\x9bul Ia\xc8\x99i; pentru a evita confuzia de nume cu o alt\xc4\x83 comun\xc4\x83 aflat\xc4\x83 acum \xc3\xaen aceea\xc8\x99i unitate administrativ\xc4\x83, at\xc3\xa2t comuna c\xc3\xa2t \xc8\x99i satul ei de re\xc8\x99edin\xc8\x9b\xc4\x83 au luat atunci denumirea de Mogo\xc8\x99e\xc8\x99ti-Siret.\n_START_SECTION_\nMonumente istorice\n_START_PARAGRAPH_\nSingurul obiectiv din comuna Mogo\xc8\x99e\xc8\x99ti-Siret inclus \xc3\xaen lista monumentelor istorice din jude\xc8\x9bul Ia\xc8\x99i ca monument de interes local este situl arheologic de \xe2\x80\x9ela Groap\xc4\x83\xe2\x80\x9d, aflat pe malurile p\xc3\xa2r\xc3\xa2ului Gropi, la 500\xc2\xa0m vest-sud-vest de satul Muncelu de Sus, \xc8\x99i \xc3\xaen care s-au g\xc4\x83sit urme de a\xc8\x99ez\xc4\x83ri din Epoca Bronzului T\xc3\xa2rziu (cultura Noua), din perioada Lat\xc3\xa8ne (cultura geto-dacic\xc4\x83) \xc8\x99i din secolul al IV-lea e.n. (epoca daco-roman\xc4\x83), precum \xc8\x99i vatra fostului sat Balomire\xc8\x99ti, dat\xc3\xa2nd din secolul al XV-lea.'